Document ID: 32000R1209

Κανονισμός (ΕΚ) αριθ. 1209/2000 της Επιτροπής
της 8ης Ιουνίου 2000
περί προσδιορισμού των διαδικασιών για την πραγματοποίηση των ανακοινώσεων που προβλέπονται στο άρθρο 41 της συνθήκης για την ίδρυση της Ευρωπαϊκής Κοινότητας Ατομικής Ενέργειας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τις διατάξεις της συνθήκης για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 41,
τις διατάξεις του κανονισμού (Ευρατόμ) αριθ. 2587/1999 του Συμβουλίου, της 2ας Δεκεμβρίου 1999, περί καθορισμού των σχεδίων επενδύσεων τα οποία πρέπει να ανακοινώνονται στην Επιτροπή σύμφωνα με το άρθρο 41 της συνθήκης για την ίδρυση της Ευρωπαϊκής Κοινότητας Ατομικής Ενέργειας(1),
Εκτιμώντας τα ακόλουθα:
Είναι αρμοδιότητα της Επιτροπής στο βαθμό που είναι αναγκαίο για την εκτέλεση των καθηκόντων τα οποία της ανατίθενται βάσει του κεφαλαίου 4 της συνθήκης, να προσδιορίσει τις διαδικασίες για την εκπλήρωση της υποχρέωσης, που επιβάλλεται από το άρθρο 41 στα πρόσωπα και στις επιχειρήσεις, να ανακοινώνουν σχέδια επενδύσεων που αφορούν τις νέες εγκαταστάσεις, καθώς και τις αντικαταστάσεις ή μετατροπές οι οποίες ανταποκρίνονται κατά τη φύση και σπουδαιότητα σε κριτήρια καθοριζόμενα από το Συμβούλιο,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Σχέδια επενδύσεων που αφορούν τις νέες εγκαταστάσεις, καθώς και τις αντικαταστάσεις ή μετατροπές οι οποίες ανταποκρίνονται κατά τη φύση και σπουδαιότητα στα κριτήρια που καθορίζονται στον κανονισμό (Ευρατόμ) αριθ. 2587/1999, ανακοινώνονται στην Επιτροπή με έντυπο, του οποίου υπόδειγμα επισυνάπτεται στο παράρτημα του παρόντος κανονισμού.
Άρθρο 2
Η υποχρέωση να ανακοινώνονται στην Επιτροπή τα σχέδια επενδύσεων που αναφέρονται στο άρθρο 41 της συνθήκης βαρύνει τα πρόσωπα και τις επιχειρήσεις που εμπίπτουν στους βιομηχανικούς κλάδους οι οποίοι αναφέρονται στο παράρτημα ΙΙ της συνθήκης, όσον αφορά όλες τις ήδη υφιστάμενες ή σχεδιαζόμενες εγκαταστάσεις εντός της Κοινότητας (σε ενδεδειγμένες περιπτώσεις, οι επιχειρήσεις που έχουν έδρα τους εκτός Κοινότητας απαλλάσσονται της υποχρέωσης αυτής από τις τοπικές διαχειριστικές αρχές).
Άρθρο 3
Σε περίπτωση που οι πληροφορίες οι οποίες πρέπει να ανακοινωθούν σύμφωνα με το άρθρο 41 της συνθήκης έχουν ήδη παρασχεθεί στο πλαίσιο της υποβολής γενικών δεδομένων βάσει του άρθορυ 37 της συνθήκης, η ανακοίνωση μπορεί να περιορίζεται σε παραπομπή στη εν λόγω προηγούμενη υποβολή και, επιπλέον, όλες οι λοιπές πληροφορίες που πρέπει να ανακοινώνονται σύμφωνα με το περιεχόμενο του εντύπου το οποίο επισυνάπτεται στο παράρτημα του παρόντος κανονισμού.
Άρθρο 4
Οποιαδήποτε πραγματοποιούμενη αλλαγή κατά την εκτέλεση των σχεδίων επενδύσεων που έχουν ανακοινωθεί στην Επιτροπή σύμφωνα με τον παρόντα κανονισμό αποτελεί αντικείμενο περαιτέρω ανακοίνωσης υπό τους ίδιους όρους.
Άρθρο 5
Οποιαδήποτε αλλαγή επιφέρεται στο προαναφερθέν έντυπο δημοσιεύεται από την Επιτροπή στην Επίσημη Εφημερίδα των Ευρωπαϊκών Κοινοτήτων.
Άρθρο 6
Ο κανονισμός αριθ. 1 της Επιτροπής της ΕΚΑΕ, της 5ης Νοεμβρίου 1958(2), καταργείται από την ημερομηνία έναρξης ισχύος του παρόντος κανονισμού.
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Ιουνίου 2000.

Labels: 12
2
15
14